મુશ્કેલીઓની ગિરિમાળાઓને વટાવ્યા પછીનું, જીવનના અંતિમ તબક્કે તેમને લાધેલું દર્શન ભારે ગહન છે. તેમને મતે ‘આત્માને ઉન્મત કરતા જીવનના અનુભવો પાસે શબ્દો તો રંગીન દેવતા જેવા છે. જીવનના ઊંડા અનુભવોની આપ-લે શબ્દો દ્વારા થઈ શકતી નથી. જેઓ આધ્યાત્મિક તરંગોને ઝીલી શકતા હોય તેઓ જ ઝાડીમાં અસ્વસ્થ થઈને ફફડતા પક્ષીની માફક ફફડતા આત્માનો અવાજ સાંભળી શકે છે.’ આ અવાજ હેલને તો આંતર્ કર્ણ દ્વારા સાંભળ્યો જ છે. પોતે જીવનના પૂર્ણત્વને શોધ્યું છે, તેને પામવા મથ્યાં છે ને પામ્યા પણ છે તેનો આનંદ વ્યક્ત કરતાં નિખાલસભાવે તેઓ જણાવે છે કે, “મને જીવન સુખમય અને રસમય લાગ્યું છે એટૅલે મને લાગે છે કે મને જીવવાનું સત્ય પ્રાપ્ત થયું છે. તેમજ ઈશ્વરની સુકૃતિમાં શ્રદ્ધા રાખતાં યત્કિંચિત્ આવડ્યું છે.”